
A diabetes retinopathiat befolyásoló tényezők vizsgálata

A diabetes mellitus napjaink egyik legkomolyabb kihívást jelentő megbetegedése. A diabetes
számos szövődménye közül kiemelt jelentőségű a retinopathia, ami a látás folyamatos
romlásával, akár teljes vaksággal is járhat. Klinikai szempontból proliferatív és nemproliferatív diabetes retinopathiat különböztetünk meg.
Célunk a Debreceni Egyetemen proliferatív és nem-proliferatív diabetes retinopathiaval
diagnosztizált páciensek között a laboreredményekben, társbetegségekben és
farmakoterápiában feltételezett eltérések feltárása.
Lekérdeztük a Debreceni Egyetemen 2016-2020 között proliferatív (H3520) és nemproliferatív (H3500) BNO-kóddal kezelt betegeket és a kutatás szempontjából releváns
adatokat. Előbbi csoportba 82, utóbbiba 1469 eset tartozott. A kategorikus változók, mint
nem, társbetegségek, gyógyszerelés kapcsán pozitív eseménynek tekintettük, ha a vizsgált
időszakban legalább egy évben szerepelt a beteg adataiban a változó. A folytonos változók
(laboreredmények) esetén az 5 éves intervallumban mért értékek mediánja és interkvartilis
tartománya jelentette a leírás alapját. A normalitást Shapiro-Wilk próbával ellenőriztük. A
kategorikus változókat Fischer-teszttel, a folytonos változókat Mann-Whitney teszttel
értékeltük, szignifikáns eredmény esetén logisztikus regressziót végeztünk.
A laboreredményeknél szignifikáns eltérést kaptunk az ALB, ALP, CRP, GFR, GLU, GPT,
HbA1C, kreatinin, LDL, urea értékek vonatkozásában. Kategorikus változók közül a nem,
vakság, krónikus vesebetegség és akut myocardialis infarctus tekintetében, míg
gyógyszerelés szempontjából a GLP-1 agonisták, metformin és inzulin terápiában kaptunk
szignifikáns különbséget a csoportok között. Logisztikus regresszióval proliferatív
retinopathiaban jelentősen magasabb az esélye a vakságnak, infarctusnak, alacsony (<30
ml/perc/1,73 m2) GFR és magasabb (>9 mmol/l) urea értéknek, valamint az inzulin terápiai
is jóval gyakoribb ebben a csoportban.
Eredményeink alapján felállítható egy olyan multifaktoriális panel, melynek pozitivitása
prediktív jel a klinikus számára, hogy a még proliferatív retinopathia tüneteit nem mutató
pácinesnél is szorosabb követés esetleg a terápia módosítása lehet indokolt.



